USR-PLUS a câştigat municipiul Galaţi, PSD şi-a păstrat supremaţia în judeţ

Marea câştigătoare a alegerilor europarlamentare în municipiul Galaţi este Alianţa 2020 USR-PLUS, conform numărătorii paralele şi a datelor centralizate de la secţiile de votare de către partidele politice. În judeţ, PSD a reuşit să-şi păstreze, totuşi, supremaţia în opţiunile alegătorilor.

Pe 26 mai 2019, Galaţiul a încetat să mai fie „oraşul roşu” PSD. Deşi social-democraţii aveau pe locurile eligibile - 5 şi 6 - ale listei de candidaţi doi europarlamentari gălăţeni, pe Dan Nica, domiciliat în Galaţi, şi pe Maria Grapini, născută la Bereşti, judeţul Galaţi, cei mai mulţi dintre gălăţeni au ales să voteze Alianţa 2020 USR-PLUS. Potrivit numărătorii paralele şi a datelor centralizate din peste 97 la sută din secţiile de votare ale oraşului nostru de către partidele politice, USR-PLUS a câştigat, în municipiul Galaţi, 27,58 la sută dintre voturi. PSD s-a clasat pe poziţia a doua, cu 20,66 la sută din opţiunile electoratului. PNL şi-a adjudecat a treia treaptă a podiumului electoral - cu 17,84 la sută din voturile gălăţenilor.

Tecucenii s-au întors la "prima dragoste"

Deşi este condus de PSD, municipiul Tecuci s-a întors cu faţa către PNL. Dovadă rezultatele parţiale, calculate în urma numărătorii paralele şi a datelor centralizate din 27 din cele 33 de secţii se votare: PNL - 31,72 la sută, PSD - 24,81 la sută, USR-PLUS - 14,04 la sută.

PSD, favorit în judeţul Galaţi

Din păcate, până la ora închiderii ediţiei, Biroul Electoral Judeţean Galaţi nu ne-a putut oferi rezultatele finale ale alegerilor europarlamentare în judeţul nostru, ci doar pe cele parţiale, centralizate din 97,71 la sută din cele 436 de secţii de votare care şi-au primit alegătorii. În condiţiile unei prezenţe la urne de 44,32 la sută, voturile valabil exprimate de alegători se ridică la 96,09 la sută, iar cele nule sunt de 3,7 la sută.

Conform rezultatelor parţiale, în judeţul Galaţi, PSD a primit 58.547 de voturi, reprezentând 26,97 la sută, PNL - 55.213, adică 25,44 la sută, iar Alianţa 2000 USR-PLUS – 42.528 de voturi, însemnând 19,59 la sută.

Urmează, în topul preferinţelor electoratului: PRO România - 15.977 de voturi (7,36 la sută), PMP - 15.421 de voturi (7,1 la sută) şi ALDE - 11.005 de voturi (5,07 la sută).

Candidaţii independenţi George-Nicolae Simion, votat de 3.868 de gălăţeni (1,78 la sută), Gregoriana-Carmen Tudoran - 3.499 voturi (1,56 la sută) şi Peter Costea – 2.156 (0,99 la sută) au surclasat, se pare, UNPR, care a primit doar 2.058 de voturi (0,95 la sută). Cu procente infime s-au pricopsit, din partea alegătorilor PRU – 1.526 de voturi, PRODEMO - 1.410 de voturi, UDMR - 1.336, PSR - 1.182 voturi, PSDI - 866 şi BUN - 587 voturi.

Rezultate la referendum

La referendum, din cei 144.131 de participanţi, 78,9 la sută au spus "DA" la prima întrebare, iar 15,3 la sută au răspuns negativ. La cea de-a doua întrebare, 79,1 la sută au votat "DA", iar 15,1 au răspuns negativ.